Im Freistaat lem drei vaschiedene deitsche Voiksstämm (af'deilt noch de Dialekte): de Frankn, de Schwom (Alemannen) und de Boarn (Baiern), oiso de Leid in Bayern, wos traditionej boarisch redn. Zu de drei Stämm san de Sudetndeitschn kema, de wo an gresstn Tei vo dene Hoamatvadriabna stejn, de wo nach 1945 af Bayern kema san. Iwa de hod am 6. Juni 1954 da Freistaat d Schirmherrschaft iwanumma. "De Boarische Staatsregierung siagt de sudetndeitsche Voiksgrubbm ois oan Stamm unta de Voiksstämm vo Bayern", hoassts in da Valeihungsurkundn vum 5. Novemba 1962. De "Neibayern" hom an wesntlichn Beitrog fian Wiedafbau vo Bayern nochn zwoatn Wejdkriag gleisdd. In de letztn dreissg Joar san aa vui weidane Neibiaga zuazong, vor oim in de grossn Städd. Vui san zearscht ois Gastorwada kema. So treffan aa in Bayern vui Kuiturn und Religiona zsamma. De mearan Leit z Bayern san Christn, im Sidn haptsächle remisch katholische, im fränkischn Noadn a weng mehra Refoamiade.